**O mie de frunze**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Sărută-mi picioarele toamna cu buzele tale cu tot

Şi-apoi să-mi promiţi că la iarnă, când fructele dorm în compot,

Mi-aduci în odaia micuţă amara gutuie ce-acum

În aurul tău învelită mă cheamă-n răscrucea de drum

A unui destin fără seamăn. Iubirea-ntr-o toamnă-am s-o scriu

Cu sângele tău peste frunze, cu sângele tău arămiu.

Iubite, a toamnă miroase, şi-a struguri ce fierb în butoi,

Şi-a timp de iubire-mplinită pe-o mie de frunze... A noi...

- Mă scutur de aur, iubito, și-n vise cu tine cobor,

În luna cu fructele coapte, când ramuri prea grele mă dor.

Odaia-i pictată în galben, dar tălpile tale sunt verzi

De roua strivită odată în lunca pe unde-mi dezmierzi

Destinul cu mâinile fine. Departe de mine când ești

O mie de frunze albastre te strigă: “hai, vino-n povești

Și lasă-anotimpul să curgă prin noi ca un râu de cristal”,

Că tu ești din mine croită... Mai toarnă-mi dorință-n pocal!

Liliana Trif Ioan Grigoraș